Ois Vameak auf de Vualåg füa des Stückl is aum Theatazedl von da Easchtauffüahrung gstaundn: „Die Handlung ist theilweise dem Französischen des d’Epagny und Dupin nachgebildet.“ Gmaant woa damit des Stückl Dominique ou le Possédé (Dominique oder Der Besessene; Easchtauffüahrung 1831) vom Jean Baptiste Rose Bonaventure Violet d’Epagny und vom Jean-Henri Dupin, a dreiaktichs Lustgspüi, des wås zua Zeit vom Kardinal Richelieu (1585–1642) spüit. Des Weak is in da deitschn Beoawatung vom Forst 1832 in Brünn easchienan und im söibn Joahr von Ignaz Campe mitn Titl Dominique üwasetzt wuan. 1833 is des Weak in Wean im Theater in der Josefstadt in da Üwasetzung vom Josef Kupelwieser mitn Titl Peregrins Wahn und Leiden oder Der Besessene aufgfüaht wuan. In ana easchtn Veaseaun håt aa da Nestroy den Titl Der Besessene üwalegt. A weitare anonyme deitsche Beoawatung is mitn Titl Dominik oder Das Bündniß mit dem Teufel im Joahr 1844 aussekumma. Olle de Veaseaunan miassn in Nestroy bekaunnt gwesn se und san aa daunn ois Vualågn von eahm vawendt wuan, wia Textvagleich belegn.